Mogolwane yono yo mmotlana o ne a lebana le dikgwetlho dingwe tse di masisi. Kgwetlho nngwe e ne e bakwa ke batho bangwe ba babedi e bong Himenaeo le Fileto, ba ba neng ba “phetsola tumelo ya bangwe,” ba ruta gore ‘tsogo ya baswi e ne e setse e diragetse.’ (2 Timotheo 2:17, 18) Go bonala ba ne ba dumela gore tsogo e le yosi fela ya baswi e ne e le ya semoya le gore e ne e setse e diragaletse Bakeresete. Gongwe ba ne ba sa akanyetsa dintlha tse di dikologileng mafoko a Paulo a neng a a bua a gore Bakeresete ba ne ba sule mo maleong a bone mme ba tshedisiwa ka moya wa Modimo. (Baefeso 2:1-6) Paulo o ne a tlhagisa gore tlhotlheletso e e ntseng jalo ya botlhanogi e ne e tlile go oketsega. O ne a kwala jaana: “Go tla nna le lobaka lwa nako lo ba tla se keng ba iteseletse go amogela thuto e e itekanetseng, . . . mme ba tla faposa ditsebe tsa bone mo boammaaruring, mme bone ba tla faposediwa kwa dipolelong tsa maaka.” (2 Timotheo 4:3, 4) Tlhagiso eno ya ga Paulo e e builweng go sa le gale e ne e bontsha gore Timotheo o ne a tshwanetse go tsaya kgakololo eo ya moaposetoloi tsia ka bonako.